Komisijos sprendimas
2001 m. sausio 23 d.
iš dalies keičiantis Sprendimą 95/328/EB, nustatantį žuvininkystės produktų, įvežamų iš trečiųjų šalių, kurioms netaikomas konkretus sprendimas, veterinarinį sertifikavimą
(pranešta dokumentu Nr. C(2001) 130)
(tekstas svarbus EEE)
(2001/67/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką [1], su paskutiniais pakeitimais, padarytais Direktyva 97/79/EB [2], ypač į jos 11 straipsnį,
kadangi:
(1) 1995 m. liepos 25 d. Komisijos sprendimas 95/328/EB, nustatantis žuvininkystės produktų, įvežamų iš trečiųjų šalių, kurioms netaikomas konkretus sprendimas, veterinarinį sertifikavimą [3], su paskutiniais pakeitimais, padarytais Sprendimu 98/739/EB [4], galioja iki 2000 m. gruodžio 31 d.
(2) Komisijos sprendimas 97/296/EB [5] su paskutiniais pakeitimais, padarytais Sprendimu 2001/66/EB [6], nustato trečiųjų šalių, iš kurių leidžiama importuoti žmonėms vartoti skirtus žuvininkystės produktus, sąrašą. To sąrašo II dalyje nurodytos trečiosios šalys, kurioms dar netaikomas konkretus sprendimas, bet kurios atitinka Tarybos sprendimo 95/408/EB [7] 2 straipsnio 2 dalies su paskutiniais pakeitimais, padarytais Sprendimu 2001/4/EB [8], reikalavimus.
(3) Pagal Sprendimą 95/408/EB tas sąrašas galioja iki 2003 m. gruodžio 31 d., todėl sertifikavimo galiojimo datą reikėtų iš dalies pakeisti taip, kad ji atitiktų preliminarinių sąrašų galiojimo datą.
(4) Be to, kadangi Sprendime 97/296/EB numatyta, kad akvakultūros produktų importas leidžiamas tik iš šalių, taip pat išvardytų Komisijos sprendime 2000/159/EB [9] su paskutiniais pakeitimais, padarytais Sprendimu 2001/31/EB [10], Sprendimu 95/328/EB pateiktą veterinarinio sertifikato pavyzdį reikėtų iš dalies pakeisti, jei būtina įtraukiant akvakultūros produktų identifikaciją. Veterinarinio sertifikato pavyzdį taip pat reikėtų iš dalies pakeisti siekiant suderinti jį su veterinarinių sertifikatų pavyzdžiais, kurie paprastai naudojami pagal konkretų sprendimą iš trečiųjų šalių importuojamiems žuvininkystės produktams.
(5) Tačiau būtina numatyti pereinamąjį laikotarpį veterinarinio sertifikato pavyzdžio atnaujinimui.
(6) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Sprendimo 95/328/EB 4 straipsnyje žodžiai "iki 2000 m. gruodžio 31 d." pakeičiami "iki 2003 m. gruodžio 31 d."
2. Sprendimo 95/328/EB priedas pakeičiamas šio sprendimo priedu.
2 straipsnis
1 straipsnio 2 dalis įsigalioja praėjus 45 dienoms po šio sprendimo paskelbimo Europos Bendrijų oficialiajame leidinyje.
3 straipsnis
Šis sprendimas skirtas valstybėms narėms.
Priimta Briuselyje, 2001 m. sausio 23 d.